Na výstavbu centra pre zhodnotenie biologicky rozložiteľného odpadu by mala samospráva vynaložiť takmer 2,2 milióna eur.
MYJAVA. Mesto plánuje postaviť regionálne centrum pre zhodnotenie biologicky rozložiteľného odpadu. Na výstavbu centra by mala samospráva vynaložiť takmer 2,2 mil. eur. Ako vyplýva zo zverejnených informácií, samospráva chce financovať projekt pomocou eurofondov určených pre oblasť odpadového hospodárstva, ako aj pomocou štátneho a mestského rozpočtu. Mesto Myjava už na spomínaný projekt vyhlásila tender.
V rámci verejnej súťaže samospráva hľadá dodávateľa, ktorý jej zabezpečí tak samotnú výstavbu centra ako aj dodávku technológií. Výstavba prevádzkových objektov a zabudovanie technologickej linky by si mala podľa predbežných odhadov mesta vyžiadať zhruba 1,4 mil. eur.
Dodávka technologických zariadení by mala stáť zvyšných 818 tis. eur. Potenciálni záujemcovia môžu svoje ponuky posielať mestu do 5. novembra tohto roka. Mesto chce realizáciou tohto projektu zefektívniť systém separovaného zberu v regióne.